CELEX: 62021TN0254
Language: hu
Date: 2021-05-10 00:00:00
Title: T-254/21. sz. ügy: 2021. május 10-én benyújtott kereset – Armadora Parleros kontra Bizottság

2021.6.28.   
            
            
               HU
            
            
               Az Európai Unió Hivatalos Lapja
            
            
               C 252/31
            
         
      2021. május 10-én benyújtott kereset – Armadora Parleros kontra Bizottság
      (T-254/21. sz. ügy)
      (2021/C 252/42)
      Az eljárás nyelve: spanyol
      
         Felek
      
      
         Felperes: Armadora Parleros, SL (Santa Eugenia de Ribeira, Spanyolország) (képviselő: J. Navas Marqués ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  állapítsa meg, hogy az Európai Bizottság megsértette a közös halászati politika szabályozásáról szóló 1224/2009 rendelet 118. cikkét azáltal, hogy nem végezte el az ezen jogi norma Spanyol Királyság általi helyes alkalmazásának ellenőrzését és értékelését, ami a felperes ARMADORA PARLEROS, S. L. szempontjából sérelmet okozó aktusnak minősül;
               
            
                  —
               
               
                  állapítsa meg, hogy a Bizottság ezen jogsértése a felperes ARMADORA PARLEROS, S. L. számára a 2006 és 2020 közötti időszakra vonatkozó makréla- és tőkehalhalászatot illetően nyereségkiesés formájában kárt okozott;
               
            
                  —
               
               
                  kötelezze az Európai Bizottságot arra, hogy kártérítés címén fizessen az ARMADORA PARLEROS, S. L. gazdasági társaságnak KILENCMILLIÓ-NYOLCSZÁZNYOLCVANEGYEZER-NÉGYSZÁZHARMINCNÉGY EURÓ HATVANEGY CENTET (9 881 434,61 €) annak törvényi kamataival és tőkésített kamataival együtt;
               
            
                  —
               
               
                  kötelezze az Európai Bizottságot az eljárással kapcsolatban felmerülő valamennyi költség viselésére.
               
            
         Jogalapok és fontosabb érvek
      
      Keresete alátámasztása érdekében a felperes egyetlen jogalapra hivatkozik.
      A felperes valójában az Európai Bizottság jogellenes magatartását kifogásolja. Különösen a közös halászati politika, konkrétan pedig a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelet (HL 1993. L 261, 1. o.; magyar nyelv különkiadás 4. fejezet, 2. kötet, 70. o.) és a közös halászati politika szabályainak betartását biztosító uniós ellenőrző rendszer létrehozásáról szóló, 2009. november 20-i 1224/2009/EK tanácsi rendelet (HL 2009. L 343, 1. o.; helyesbítés: HL 2015. L 149., 23. o.) hatékony alkalmazásával kapcsolatos felügyeleti és ellenőrzési kötelezettségének elmulasztása tekintetében. E tekintetben kifejezetten „a Kantábriai-tengeren és az északnyugati vizeken tevékenykedő vonóhálós hajók teljesítménye ellenőrzésének hiányára” hivatkozik.
      E mulasztás következtében a felperes a 2006 és 2020 közötti időszakban kárt szenvedett, mivel nem használhatta a „Vianto Tercero” halászhajót, amelyet a közös halászati politika nem megfelelő végrehajtása miatt le kellett selejteznie, következésképpen teljes mértékben használhatatlanná vált. Mindez az ARMADORA PARLEROS, S. L. társaságnak gazdasági veszteséget okozott.